
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

АТГА НАНЖИН ЧАВГА

	(Орчуулсан Н. Ханой)

	 

	Мэдээжээр би тэр үед бүр жаахан байлаа. Хэдэн настай байснаа ч санахгүй юм. Гагцхүү өвөөтэйгөө хамт байхыг хүмүүс хараад балчир хүүхдүүдийг эрхлүүлдэг шигээ толгой хацрыг минь өхөөрдөн илдэг байсныг л санаж байна. Би эцэгтэйгээ хамт хэзээ ч зугаалж байсангүй минь гайхалтай, харин өвөө л ийш тийш явахдаа намайг дандаа авч явдаг байсан юм. Би өглөө бүр Коран судар сурахаар сүмд очдог байв. Сүм, гол, тал гэдэг бидний амьдралын гол зүйл байсан билээ.

	Миний үе тэнгийнхний ихэнх нь сүмд орж коран судар цээжлэхээс халширдаг байсан боловч харин би дуртай байлаа. Би хялбар, хурдан цээжилдэг байснаас тэр биз. Сүмд хэн нэгэн хүн ирэхэд манай шейх намайг босгоод «Рахмани» уншаач гэж хүсдэг байв.

	Сүмд ирсэн хүмүүс бас л өвөөтэй байхад харсан хүмүүс шиг толгой хацрыг минь өхөөрдөн илнэ. Би сүмд их дуртай байв. Бас голд ч хайртай байсан юм. Өдөр хичээлгүй үед модон самбараа чулуудаж орхиод ээж рүүгээ гүйн очиж хоолоо хам хум идчихээд гол руу хар хурдаараа харайлгадаг сан. Ханатлаа сэлсний дараа эрэг дээр нь суугаад гол хэрхэн дорно зүг тахирлан урсаж, өтгөн хуайсын төглийн цаагуур далдран одохыг ажигланхан суудаг байлаа. Би энэ бүхэнд дуртай байсан бөгөөд төглийн цаана миний өвөө шиг асар өндөр биетэй, цагаан сахалтай, хянган хамартай аварга хүмүүсийн отог амьдардаг байх даа гэж төсөөлөн мөрөөдөлдөө автан суудаг байсан юм. Миний өвөө үнэхээр том хянган хамартай байсан юм. Өвөө миний учир тоймгүй олон асуултад хариулахаасаа өмнө долоовор хуруугаараа хамрынхаа үзүүрийг үрдэг зантай сан. Өвөөгийн сахал хөвөн шиг зөөлөн, цагаан, бавгар байж билээ. Би өвөөгийнхөө сахлаас илүү цасан цагаан юм ердөө үзээгүй. Бас маш өндөр, ямар боловч толгойгоо өндийлгөхгүйгээр өвөөтэй ярьдаг хүн манай нутагт байсныг би мэдэхгүй юм даг. Өрөөнд орохдоо бараг л гурав нугарч орох нь хуайсын төгөл тойрон тахирласан голын хэсгийг санагдуулдаг сан. Миний өвөө өндөр туранхай хүн байлаа. Би өвөөгөө их хайрладаг байлаа. Би том болохоороо өвөө шигээ хүн болж, энэ газар дээгүүр том том алхлан, хагалах юм сан гэж боддог байлаа

	Өвөө ач нарынхаа дотроос намайг арай онцгойлдог байсан шиг санагддаг юм. Энэ ч аргагүй. Миний үеэл ах дүү нар дүйнгэдүү байсан, харин томчуулын ярьдгаар би ухаантай хүүхэд байсан юм байх. Өвөө намайг хэдийд инээх, хэдийд дуугүй байхыг хүсэж байгааг нь би анддаггүй байв. Тэгээд ч мөргөлийн цаг болоход нь өвөөгөөрөө хэлүүлэлгүй домбыг нь усаар дүүргээд хэрэгтэй бүхнийг нь бэлтгэчихдэг байсан юм. Өвөө амарч байхдаа намайг Коран уянгалуулан уншихыг сонсох дуртай байсан бөгөөд сэтгэл ихэд хангалуун байгаа нь царайнаас нь илт байдаг сан.

	Нэг удаа би манай хөрш Масудын тухай өвөөгөөсөө асууж билээ. Өвөө түүнд дургүй байх шиг санагддаг юм. Өвөө сурсан зангаараа хамрынхаа үзүүрийг үрснээ,

	— Тэр ч залхуу хойрго хүн дээ. Би ер нь залхуу хүнд дургүй гэлээ.

	— Залхуу гэж ямар хүнийг хэлдэг юм бэ? хэмээн намайг лавлахад өвөө бодолхийлснээ,

	— Чи энэ уудам талыг хар даа. Энэ тал цөлийн захаас аваад Нил мөрний эрэг хүртэл үргэлжилдэг учраас хүний хараа үл гүйцнэ. Энэ зуун феддан урт. Тээр тэнд нанжин чавганы олон мод байгааг харж байна уу? За, энэ моддыг харж байна уу? Энэ бүхнийг Масуд эцгээсээ өвлөн авч эзэмшиж байсан юм.

	Өвөө минь чимээгүй болоход би сахлаас нь нүд салгаж, хөндийн зүг хараа тусгав. Чөлөө л гарвал тэнд гүйж харайж, мөрөөдөлд автан суухаас өөр юм хийдэггүй байсан болохоор надад хагарч гандсан энэ газар, моддыг хэн ч эзэмшиж байсан огт ялгаагүй мэт санагдана. Өвөө дахин ам нээж,

	— За, ач хүү минь, дөчөөд жилийн өмнө энэ бүхнийг Масуд эзэмшиж байсан бол одоо гуравны хоёр нь минийх болжээ гэв.

	Түүний үг миний сэтгэлийг хөдөлгөв. Надад энэ газар ертөнц бүтсэн цагаасаа эхлэн өвөөгийнх байсан мэт санагддаг байв.

	— Би анх энд ирэхэд надад ганц ч феддан газар байсангүй. Урьд энэ бүхний эзэн Масуд байсан бол одоо бүх юм өөр болжээ. Аллах тэнгэр намайг дуудахаас өмнө би үлдсэн хэсгийг нь бас худалдаад авч амжина гэж бодож байгаа шүү гэж өвөө ярив.

	Яагаад ч юм бүү мэд, өвөөгийн энэ үг миний айдсыг хүргэж, хөрш Масудыгаа өрөвдөх сэтгэл төрөв. Үлдсэн газрыг нь өвөө авчихгүй л бол сайн сан! Би Масудын эршүүд сайхан хоолой, ширмэн тогоо ханхиймээр чанга хөхөрдгийг нь гэнэт саналаа. Харин миний өвөө бол ер инээдэггүй хүн байсан юм. Тэгээд би Масуд яагаад газраа зараад байдаг юм бэ гэж сонирхлоо.

	— Хүүхнүүдээс л болж тэр гэж хэлэх өвөөгийн дуунд зэмлэнгүй өнгө сонсогдсон бөгөөд надад эмэгтэйчүүд гэж нэг л аймшигтай юм байдаг мэт санагдлаа.

	— Хүү минь, Масуд их олон авгайтай. Гэрлэх болгондоо л надад нэг хоёр феддан газар зардаг юм гэв.

	Би дотроо хурдхан тооцоолоод Масуд наад зах нь ерэн эхнэртэй байх ёстой юм гэж бодлоо. Гэвч түүний гурван эхнэр, тэдний ядуу зүдүү байдал. доголон илжиг, хуучин эмээл, өмсөж элэгдээд ноорсон цамц сэлт нь даруй санаанд оров. 

	Бидний зүг айсуй хүнийг хараад би бодож байснаа ч мартчих шиг болов. Өвөө бид хоёр өөд өөдөөсөө харлаа.

	— Би өнөөдөр нанжин чавга хураана. Та нар очоорой гэж бүр ойр ирсэн Масуд хэлэв.

	Үнэн хэрэг дээрээ өвөөг харах хүсэл түүнд огт байгаагүй дээ гэж гэнэт санагдав. Гэвч өвөөг ухасхийн босоход түүний нүд нэг л хачин гялалзахыг би ажигласан юм. Өвөө миний гараас хөтлөн бид Масудын нанжин чавганы хураалт руу явцгаалаа. Нэг хүн бухын арьсаар бүрсэн вандан авчрахад өвөө дээр нь сууж, би хажууд нь зогсов. Масудынд цугласан олон хүнийг би бүгдийг нь таньдаг боловч яагаад ч юм Масудыг л ажиглаж эхлэв. Хэдийгээр түүний нанжин чавгыг хурааж байсан боловч энэ бүхэн түүнд огт хамаагүй мэт ганцаараа зайдуу зогсоно. Жимсний том хонгорцог дээрээс унах чимээгээр хааяа нэг эргэж харна. 

	Ганцхан удаа л дал модны оройд гарч хурц хутгаар жимс огтлон унагаж байсан залууд хандан,

	— Болгоомжтой огтлоорой! Модны голыг гэмтээчхэв дээ! гэж хашхирав. Гэвч хэн ч түүний үгийг анхаарсангүй. Модны оройд байсан залуу жимсийг эвлэгхэн, хурдан огтолсоор байв. Огтолсон жимснүүд, тэнгэрээс л нисэн бууж байгаа юм шиг санагдана.

	Масудын үгнээс болоод дал модонд амьд, цохилсон зүрх байдаг мэт бодогдлоо. Намайг бяцхан дал модны мөчир хугалж байхыг Масуд хараад «Дал мод чинь хүн шиг баярлаж, зовдог юм» гэж хэлж байсан нь гэнэт санаанд оров. Тэгээд би юунаас ч болсон юм, ичингүйрч билээ.

	Би дахиад талбай руу харвал найзууд маань тэнд бужигнаж байлаа. Тэд унасан чавга түүнгээ ихэнхийг нь үмхэлж байлаа. Тэдэн дээр хүмүүс очоод түүсэн жимсийг нь том хэмжүүр дээр асгаад дараа нь шуудайлна. Би тоолсон, гучин шуудай болов. Манай залгаа талбайн эзэн худалдаачин Хусейн, өөр хоёр танихгүй хүнээс бусад нь тарж явцгаав. Гэнэт ард нэг хүн намуухан хурхирахыг сонсоод эргэж харвал өвөө минь зүүрмэглэжээ. Масуд дөнгөж хооллосон хүн шиг чихрийн нишинг зажлан зайдуухан зогссоор байлаа. Түдэлгүй зажилж дуусаад цаашид юу хийхээ мэдэхгүй байх шиг надад санагдав.

	Өвөө гэнэт сэрээд босов. Шуудайтай нанжин чавга руу алхахад араас нь худалдаачин Хусейн, манай хөрш талбайн эзэн Муса нар дагалаа. Нөгөө танихгүй хоёр хүн ч очив. Би ч бас Масудыг эргэн харсаар өвөөгийн араас явлаа. Масуд хэдийгээр буцаад явчихмаар байвч аргагүй эрхэнд л туугдаж байгаа хүн шиг гэлдэрсээр ирэв. Бүгдээрээ шуудайтай чавгыг тойрон шавааралдаж, үзэцгээнэ. Нэг нь амталж ч байна. Өвөө надад атга чавга авч өгөхөд би тэр дор нь хүлхэж эхлэв. Масуд бас жимс атган авснаа үнэрлэж тэгснээ аажуухан буцааж хийлээ. Хүмүүс шуудайлсан жимсийг хувааж эхлэв. Худалдаачин Хусейн арван шуудайг, Муса, өвөө хоёр тав тавыг, танихгүй хоёр хүн бас тав таван шуудайг авлаа. Би юу ч ойлгосонгүй. Масудыг хартал нүд нь бүрэлзэж, нүхнээсээ төөрсөн оготно шиг ийш тийш бүлтгэнэж байлаа. 

	Гэтэл өвөө,

	— За чи дахиад тавин фунтийн өртэй хоцорлоо шүү. Тэрийг ч дараа болъё доо гэв.

	Хусейн хүүхдүүдээ дуудаж, тэд нар нь илжигнүүдээ авчрав. Танихгүй хүмүүс таван тэмээ тууж ирлээ. Нанжин чавгатай шуудайнуудыг ачицгаав. Илжигнүүд орилолдож, тэмээд цовхчин буйлна. Би Масуд руу дөхөж очсоноо ч мэдсэнгүй. Түүний хувцасны үзүүрт хүрмээр санагдсан ч байж магадгүй юм. Гэтэл заазлуулах гэж буй хурга чарлах мэт дуу хадсанд элэг эмтрэх шиг болж, хар хурдаараа гүйлээ. Хурдхан зайлан ёстой нэгэн нууц байсан мэт тэнхээ мэдэн харайлгалаа. Энэхэн үед өвөөгөө үзэн ядаж байгаагаа ойлгосон билээ.

	Хуайсын төглийн цаагуур тахирлан ордог голын эрэгт гүйсээр хүрэв. Тэгээд тонгойж амандаа хуруугаа хийгээд идсэн чавгаараа бөөлжлөө...

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]

	 

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	- хэвлэгдсэн номыг цахим хэлбэрт оруулах,

	- цахимд оруулсан номыг ариутган шүүх,

	- цахим технологийн тоног төхөөрөмж авах,

	- цахим номын санг өргөжүүлэх,

	- цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


1987 онд эрхлэн хэвлүүлсэн “БАН НУТГИЙН МАРТА (арабын өгүүллэгүүд) номын ОРШИЛ

	Дэлхийд 80 гаруй сая араб байдаг бөгөөд тэдгээр нь Өмнөд Ази, Хойд болон Зүүн Хойд Африк, Арабын хойгт голлон амьдардаг ажээ.

	Арабчуудын ихэнх нь Египет, Алжир, Ирак, Ливан, Ливи, Кувейт, Марокко, Саудын арав, Сири, Судан, Сомали, Тунис зэрэг оронд оршин суудаг юм.

	Арабын орнууд нь утга зохиолын түүний дотор аман зохиолын баялаг өв уламжлалтай бөгөөд үлгэр домог, зүйр цэцэн үг, яруу найраг дээр үеэс эхлэн их хөгжин өргөн дэлгэрчээ.

	Харин орчин үеийн утга зохиолд чухал байр эзэлдэг өгүүллэг нэлээд хожуу XIX зууны хоёрдугаар хагаст бий болжээ.

	Арабын өгүүллэгийг араб дахины сонгодог зохиол Европын орнуудын болон оросын зохиолчдын өгүүллэгийн нөлөөгөөр үүсэж хөгжсөн гэж үздэг юм.

	Арабын өгүүллэгийг үүсгэн хөгжүүлэхэд Египетийн зохиолч ах дүү Теймур, Ливаны зохиолч Амин Рейхани, Жубран Халиль Жубран, Михаил Нуайме нарын зэрэг олон мастер их хувь нэмэр оруулжээ.

	Арабын өгүүллэгүүд нь харийн булаан эзлэгчид, нутгийн харгис этгээдүүдийн эсрэг арабын ард түмний хийж байгаа шударга тэмцэл, хүн амын өргөн давхаргыг хамардаг тариачид, ажилчид, зарц нарын амьдралыг тод томруун харуулдаг юм.

	Арабын өгүүллэгүүдийн нэг онцлог нь нийгмийн тэгш бус явдал, олон жилийн уламжлалт хоцрогдсон ёс суртахуун, зан заншил, ялангуяа бүсгүйчүүдийн эрх мэдэлгүй байдал, тэдгээрийн бэрх амьдрал шударга тэмцлийг өргөн дэлгэр үзүүлдэгт оршино.

	Арабын өгүүллэгүүдийг тэмцэл, уянгыг чадамгай хослуулдаг онцлогтой гэж үздэг ажээ.

	Арабын утга зохиолын үндэслэгчийн нэг Жубран Халиль Жубраны зохиол «Бан нутгийн Марта» хэмээх өгүүллэгээр нэрлэсэн энэхүү номд Арабын арван дөрвөн орны сонгодог болон орчин үеийн нэрт 42 зохиолчийн 40 гаруй өгүүллэгийг оруулав.

	 

	Б. Энэбиш

